text: Pas på plattenslagere
  09 marts 2012 kl. 13.56
  Foråret får plattenslagere, lommetyve og tricktyve til at myldre frem i en grad, så politiet nu advarer mod dem.
  Foråret er en god tid for plattenslagere, lommetyve- og tricktyve op. Derfor advarer Syd- og Sønderjyllands Politi borgerne mod at acceptere de mange "gode" tilbud.
  Politiet nævner nogle eksempler:
  Det kan være meget ihærdige udenlandske mænd, der tilbyder at rense hustage, lægge belægninger eller asfaltere indkørsler.
  Det kan også være tilbud om meget billigt tømrer- eller VVS arbejde. Ofte viser arbejdet sig enten slet ikke at blive lavet eller være af meget ringe kvalitet, eller også forsvinder mændene, når de har fået et forskud.
  Det kan også være tilbud i nødsporet på motorveje eller på rastepladser om såkaldt mærkevaretøj, ure eller guldsmykker til spotpris.
  Men tøjet og urene er som regel billige kopier og guldet messing. Derfor skal man sige nej tak og hellere anmelde sælgerne til politiet.
  Lomme- og tricktyve går ofte efter ældre mennesker. Enten i deres bolig, på gaden eller i supermarkeder, hvor de støder ind i dem, forvirrer dem med spørgsmål og så fjerner deres punge fra tasker eller rollator.
  Man bør aldrig lukke mennesker ind, man ikke kender eller som ikke kan fremvise gyldig legitimation. 
  Tricktyve beder ofte om at få vist vej på kort, at låne toilettet eller om at få et glas vand.
  Imens kan de selv eller hjælpere så stjæle værdier i huset.
  